ถึงเวลาที่จะ คิดถึงอนาคตหรือยัง
ชีวิตเริ่มต้นตั้งแต่เกิด เข้าสู่วัยเรียน ทำงานสร้างฐานะ แต่งงาน มีครอบครัว จากครอบครัวเล็กๆ
29 ต.ค. 2565

โดย...มิสเตอร์เซฟ ภาพ... คลังภาพโพสต์ทูเดย์
ชีวิตเริ่มต้นตั้งแต่เกิด เข้าสู่วัยเรียน ทำงานสร้างฐานะ แต่งงาน มีครอบครัว จากครอบครัวเล็กๆ สู่ครอบครัวใหญ่ขึ้นเมื่อมีลูก ความรับผิดชอบมีมากขึ้น เพราะไม่ใช่ลำพังเราคนเดียว แต่ยังมีคนใกล้ชิดที่เป็นที่รักของเราอีก ไม่ว่าจะเป็นพ่อ-แม่ ญาติพี่น้อง สามี-ภรรยา หรือบุตร-ธิดา
พอชีวิตเริ่มเข้าสู่วัยกลางคน ทำงานไปได้ระยะหนึ่ง ก็เข้าสู่วัยเกษียณแล้ว หลังจากนั้นจะเป็นชีวิตหลังเกษียณไปเรื่อยจนเสียชีวิต
นี่คือวงจรชีวิตของคนเรา ถามว่าชีวิตจริงจะราบเรียบแบบนี้ไหม คำตอบคือไม่ ตลอดเส้นทางของชีวิตเราต้องเผชิญกับเหตุการณ์ต่างๆ มากมายหลายอย่าง ต้องมีความรับผิดชอบมากมาย ตั้งแต่เกิดมีหน้าที่รับผิดชอบคือเรียนหนังสือ เมื่อเรียนจบก็เริ่มทำงานหารายได้ ติดตามมาด้วยรายจ่าย มีทั้งรายจ่ายสำหรับตัวเอง รายจ่ายที่ต้องเลี้ยงดูพ่อแม่ เมื่อคิดจะแต่งงานมีครอบครัวก็ต้องมีบ้าน มีรถยนต์ เริ่มเป็นหนี้แล้ว ต้องมีภาระผ่อนชำระหนี้สิน
ขณะเดียวกัน เมื่อเริ่มมีลูก ภาระที่จะตามมาคือต้องส่งเสียเลี้ยงดูลูก วันนี้ยังมีรายได้ เพราะยังสามารถทำงานหาเงินได้ ค่าใช้จ่ายทุกอย่างยังสามารถรับผิดชอบได้ แต่เคยคิดบ้างไหมว่า ถ้าวันหนึ่งเราเกิดเจ็บป่วยหนักจนทำงานไม่ได้ หรือเกิดตกงานกะทันหัน รายได้ที่เคยได้หดหายไป แต่รายจ่ายที่ต้องจ่ายไม่หายไปด้วย ถึงตรงนั้นจะทำอย่างไร หรือเกิดเหตุการณ์ไม่คาดฝันที่ทำให้เราต้องมีอันเป็นไปก่อนเวลาอันควร คนที่เรารักซึ่งอยู่ข้างหลังจะทำอย่างไร
บางคนคิดว่าถ้าตายไปแล้วก็ไม่ต้องรับรู้อะไร คนอยู่ข้างหลังจะเป็นอย่างไรก็ช่าง ใครเจอคนแบบนี้ต้องถือว่าเป็นกรรมแต่ชาติปางก่อนก็แล้วกัน
ไม่ใช่เฉพาะคนที่มีครอบครัวเท่านั้นที่ต้องคิด แม้แต่คนโสดก็ต้องคิด ถ้าเกิดเจ็บไข้ได้ป่วย ทำงานไม่ได้จะทำอย่างไร เตรียมอะไรไว้แล้วหรือยัง หรือบังเอิญอายุยืนยาว หลังเกษียณไม่มีรายได้แล้วจะทำอย่างไร เตรียมอะไรไว้สำหรับชีวิตช่วงนั้นหรือยัง
สิ่งเหล่านี้ล้วนแล้วแต่เป็นเรื่องในอนาคตทั้งนั้น การรู้จักจัดสรรเงิน การเตรียมเงินสักก้อนไว้สำหรับอนาคตจึงเป็นเรื่องสำคัญ จะมีบ้างไหมที่เริ่มต้นชีวิตทำงานแล้วจะคิดวางแผนการเงินไว้ตั้งแต่วัยเยาว์ สิ่งเหล่านี้พ่อแม่ต้องช่วยปลูกฝังนิสัยการเก็บออมให้ลูก สอนให้รู้คุณค่าของเงิน รู้จักการใช้เงินในทางที่ถูก
คนส่วนใหญ่จะนึกถึงการเก็บออมเพื่ออนาคตก็ตอนใกล้เกษียณ ซึ่งโอกาสในการหาเงินมีน้อยแล้ว ทั้งเวลาและอายุก็ไม่อำนวย แต่ก็ยังดีที่คิดได้ ไม่มีอะไรสายเกินไป แต่ต้องฉลาดในการบริหารเงิน ส่วนไหนสำหรับใช้จ่ายประจำวัน ส่วนไหนสำหรับยามฉุกเฉิน และส่วนไหนสำหรับเก็บออม จะใช้เงินไปทำงานได้อย่างไรเพื่อให้ได้ผลตอบแทนมากขึ้น การแบ่งเงินเพื่อลงทุนจึงเป็นเรื่องสำคัญ
บางคนไม่เข้าใจ ใช้เงินทั้งก้อนที่มีอยู่ไปลงทุนทั้งหมด เพราะหวังผลตอบแทนสูงและเร็ว แต่ลืมไปว่าการลงทุนทุกอย่างมีความเสี่ยง มีโอกาสได้และเสียพอๆ กัน
การใช้จ่ายก็เช่นกัน โดยเฉพาะในภาวะปัจจุบันต้องบริหารการใช้จ่ายให้ดี อะไรจำเป็นต้องใช้ อะไรไม่จำเป็น ต้องพยายามงดการซื้อของด้วยอารมณ์ หรือของที่ไม่มีความจำเป็น ไม่จำเป็นต้องเอาอย่างคนอื่น ประเภท “เห็นช้างขี้ ขี้ตามช้าง”
เพราะฉะนั้นต้องพิจารณาให้ดีว่า อะไรควรหรือไม่ควรซื้อ เรียกว่าต้อง Smart Spending กันหน่อย แค่นี้ก็ช่วยให้เงินออมของเรามากขึ้นได้ จากการลดค่าใช้จ่ายที่ไม่จำเป็น
นึกถึงอนาคต นึกถึงวันพรุ่งนี้ และเตรียมแผนการเงินเพื่อตัวคุณเองและคนที่คุณรัก เป็นสิ่งที่ผู้อ่านทุกท่านไม่ควรละเลย ถ้าเริ่มก่อน ก็มีโอกาสก่อน ถึงเป้าหมายก่อน เพื่อชีวิตที่ดีกว่าในวันข้างหน้ายังไงล่ะ